SEKARAIA.
9.
Iei än ewe Samol mi Lapalap kapasen apwüng ngeni ewe fanü Hatrak, a pwal nonom won ewe telinimw Tamaskus. Iwe, mesen ekewe aramas meinisin pwal mesen chon ekewe ainangen Israel meinisin ra netä ngeni ewe Samol mi Lapalap. 
Kot a pwal eäni kapasen apwüng ngeni Hamat mi nom won kiännin Hatrak, pwal ngeni ekewe telinimw Tirus me Siton, inamwo ika ir ra fokun tipachem. 
Tirus a senätä tit mi pöchökül, a aioiätä silifer usun chök pwül moromor me kolt usun chök pwakaken lon ekewe al. 
Nge ewe Samol epwe angei seni Tirus pisekin o aturätiu wöün lon ewe matau, nge ewe telinimw epwe karala. 
Lupwen ewe telinimw Askelon epwe küna ei, epwe niuokus. Kasa epwe pwal küna o eriköös ren an riaföü mi lapalap, pwal Ekron, pun an apilükülüköch epwe tala. Esap chüen wor eman king lon Kasa, nge Askelon esap chüen so. 
Chon ekis repwe imweimw lon Astot. Iei alon ewe Samol mi Lapalap, “Ngang üpwe aükätiu än chon Filistia lamalamtekia. 
Resap chüen ochoch fituk mi cha ika mongö sokopaten mongö mi anioput ngeniei. Meinisin mi chüen manau repwe pachelong lon tettelin nei aramas pwe repwe usun chök eu eterekes me lon Juta. Pwal chon Ekron repwe pachelong lon tettelin nei aramas usun chök ekewe chon Jepus. 
Mürin, üpwe püsin mamasa fanüei o apeti sounfiu pwe resap pwerelong lon. Üsap chüen mwüt ngeni ekewe chon nemenem pöchökül pwe repwe ariaföüü nei aramas, pun üa püsin küna ren mesei usun ar riaföü.” 
Oupwe fokun meseik, ämi aramasen Sion. Oupwe akapwas fän pwapwa, ämi aramasen Jerusalem. Nengeni, ämi King a feito remi. A pwüng o pwora, nge a tipetekison o wawa eman aas, eman nienifön aas. 
Ewe Samol mi Lapalap a apasa, “Ngang üpwe ärala ekewe wokenin maun seni Israel me ekewe orisin maun seni Jerusalem, nge ekewe esefichin maun repwe ärela. Ämi King epwe awora kinamwe ngeni chon ekewe mwü, nge an nemenem epwe seni eu matau tori pwal eu, pwal seni ewe chanpupu Oifrat tori lesopun fanüfan.” 
Iwe, ewe Samol mi Lapalap a apasa, “En Sion, pokiten ai we pwon ngonuk mi fis fän cha, üpwe angasala noum kewe chon fötek seni ar oola mi wewe ngeni eu pwang esap wor koluk lon. 
Oupwe liwiniti leniemi mi pöchökül, ämi chon fötek mi witiwit fän apilükülüköch. Iei üpwe asile ngenikemi pwe üpwe liwini ngenikemi feiöch fän ruu fän iten mine oua riaföü ren. 
Üpwe nöünöü chon Juta usun efoch esefich, pwal chon Israel usun ekewe föün esefich. Üpwe nöünöü ekewe re Sion usun efoch ketilas, pwe üpwe maun ngeni ekewe re Kriis.” 
Mürin, ewe Samol mi Lapalap epwe pwäto won nöün aramas, epwe esefichala nöün föün esefich usun chök inefi. Kot ewe Samol mi Lapalap epwe ettiki ewe rappwa o fetaleto lon ekewe mölümöl seni ör. 
Ewe Samol mi Unusen Manaman epwe tümwünü nöün aramas. Nge ir repwe niela chon oputeer, repwe ün o akürang usun chokewe mi ün wain, repwe ur usun eu sepi souasor ra aea, lupwen ra äsupu chan ewe mönün asor ngeni lepwokukun ewe rongen asor. 
Lon ena fansoun ewe Samol mi Lapalap ar we Kot epwe amanaua nöün aramas, usun eman chon mas a amanaua nöün pwiin sip seni feiengau. Repwe molupolup lon fanüan usun fau aüchea ra molupolup won epa mwärämwär. 
Ewe fanü epwe fokun mürina o ling. Alüal me föpwül repwe märitä me lon fän pöchökül ren wiich me wain. 
